b'\n_START_ARTICLE_\nLucius Calpurnius Piso Caesoninus\n_START_PARAGRAPH_\nLucius Calpurnius Piso Caesoninus oli roomalainen poliitikko. H\xc3\xa4n oli Calpurnia Pisoniksen is\xc3\xa4 ja n\xc3\xa4in ollen Julius Caesarin appi. Pisolla oli my\xc3\xb6s poika Lucius Calpurnius Piso. Piso oli Ciceron poliittinen vastustaja._NEWLINE_Caesar meni naimisiin Pison tytt\xc3\xa4ren kanssa vuonna 59 eaa. Seuraavana vuonna Piso valittiin konsuliksi Aulus Gabiniuksen kanssa. Yhdess\xc3\xa4 kansantribuuni Publius Clodiuksen kanssa konsulit ajoivat Ciceron maanpakoon. Palkkioksi t\xc3\xa4st\xc3\xa4 Piso sai konsulikautensa loputtua provinssikseen Macedonian. Piso ry\xc3\xb6steli provinssiaan, ja vuonna 55 eaa. h\xc3\xa4net kutsuttiin takaisin Roomaan. Cicero piti senaatissa Pisoa vastaan syyt\xc3\xb6spuheen In Pisonem. Caesarin ylitt\xc3\xa4ess\xc3\xa4 Rubikonin Piso pysytteli neutraalina._NEWLINE_Piso oli vuoden 50 eaa. kensori Appius Claudius Pulcherin kanssa._NEWLINE_Caesarin murhan j\xc3\xa4lkeen Piso vaati, ett\xc3\xa4 diktaattorin testamenttia tulisi noudattaa. Aluksi Piso oli Marcus Antoniuksen vastustaja. Mutinan sodan aikana h\xc3\xa4n osallistui l\xc3\xa4hetyst\xc3\xb6\xc3\xb6n, joka neuvotteli Antoniuksen kanssa._NEWLINE_Pison uskotaan olleen Papyrusten huvilan omistaja.'